Yfirmenn álversins í Straumsvík við uppskipun áls í flutningaskip um miðjan dag í gær . vísir / Ernir „ Deilan hefur heldur þyngst , “ segir Kolbeinn Gunnarsson , formaður Verkalýðsfélagsins Hlífar , um stöðuna í kjaradeilu starfsmanna við ISAL , álver Rio Tinto Alcan í Straumsvík . Í gær hófst á hádegi lestun áls um borð í þriðja flutningaskipið sem komið hefur til Straumsvíkur frá því að félagsmenn Hlífar sem starfa við uppskipunina hófu verkfall . Skipin koma vikulega . Yfirmenn í álverinu hafa gengið í störf starfsmanna sem í verkfalli eru , samkvæmt lögbannsúrskurði Sýslumannsins á höfuðborgarsvæðinu . Kolbeinn Gunnarsson formaður Hlífar „ Mér sýnist þetta vera sami hópurinn sem er í þessu . Þeir geta stokkið í þetta forstjórarnir svona eftir því sem skip koma , “ segir Kolbeinn . Verkalýðsfélögin geti lítið gert á meðan úrskurður Sýslumannsins á höfuðborgarsvæðinu standi . Úrskurðurinn hafi hins vegar verið kærður til Héraðsdóms Reykjaness og málið hafi átt að taka fyrir í gær . „ En svo tekur tíma að fá málið í gegn um ferlið þar og á meðan þá geta þeir haldið uppteknum hætti . “ Enn eigi hins vegar eftir að koma í ljós hversu langan tíma þetta taki . Kolbeinn segir viðræður um leið hafa verið í gangi . „ Þeir lögðu fram tilboð á síðasta fundi sem við vorum ekki alls kostar sáttir við og erum að fara að kynna samninganefndinni okkar á morgun [ í dag ] . Það var frekar skref aftur á bak heldur en hitt . “ ISAL haldi sig fast við kröfuna um að fá út úr kjarasamningi við starfsmenn hömlur sem settar eru á að fyrirtækið geti ráðið verktaka til starfa . „ Það er númer eitt tvö og þrjú hjá þeim . Og tilboðið sem við erum að fara að kynna er ekki í takt við það sem verið var að ræða fyrir síðasta fund . “ Ál hefur aðeins safnast upp á hafnarbakkanum í Straumsvík , þar sem afköst yfirmanna í álverinu hafa ekki verið þau sömu og starfsmannanna sem verkunum sinna alla jafna . Lestun í síðasta skip segir Kolbeinn þó hafa farið nálægt þeim 4.000 þúsund tonnum sem alla jafna eiga að fara með skipinu , en þá fór skipið með um 3.500 tonn af áli . „ Það safnast eitthvað upp . Það eru fjögur til fimm þúsund tonn sem liggja hér ófarin , og átta þúsund tonn kannski núna þegar þetta skip er ólestað . Þetta hleðst smám saman upp . “